Det ble da sagt at von Fritsch ble drept da han slo seg i lag med en rekognoseringspatrulje som tok seg frem i en forstadsgate på østsiden av Weichsel. Mange måneder senere fikk Shirer vite «fra ytterst pålitelig kilde at Fritsch som antatt selv søkte døden, og at tre brev han hadde skrevet like før, beviste det.» I tyske militærkretser ble det sagt at sårene hans ikke hadde vært dødelige, hvis han ikke hadde motsatt seg adjutantens inntrengende bønn om å la seg bringe i sikkerhet i de bakre linjer. I stedet forblødde han ved frontlinjen.